Afdelingen med navnet Særlig Efterforskning Vest koordinerede tirsdag en større indsats mod rockermiljøet i Jylland.

Tirsdag formiddag iværksatte Særlig Efterforskning Vest i samarbejde med blandt andet Nordjyllands Politi en større koordineret aktion mod rockermiljøet i Jylland. Aktionen slog blandt andet ned i Aalborg, Nørresundby og Brønderslev. Udover de nordjyske byer foregik aktionen også i Malling, Tranbjerg, Horsens og Rødekro. Aktionen førte til anholdelse af otte personer. - De anholdte sigtes for i forening at handlet med en større mængde hård narkotika. Handlen er sket med base i Aalborg. Aktionen i dag er et led i vores målrettede indsats mod rocker-bandekriminalitet, siger politiinspektør Brian Olsen, der er leder af Særlig Efterforskning Vest. Syv af de otte anholdte fremstilles onsdag i et grundlovsforhør. Her er der tale om seks mænd og en kvinde i alderen 26-37 år. Anklagemyndigheden vil anmode retten om lukkede døre. Af hensyn til den videre efterforskning af sagen ønsker Særlig Efterforskning Vest ikke at oplyse mere om aktionen på nuværende tidspunkt.